google/wiki40b huggingface dataset:
Oslo (Minnesota)

Historie

Stedet, tidligere kjent som Village of Oslo («Landsbyen Oslo») oppsto da innvandrere dukket opp i 1878, mest sannsynlig fra Norge. De etablerte seg i små gårder langs elven, tiltrukket av den fruktbare jorden og god tilgang på vann fra elven som rant ved og tilgang på tømmer.
Elven var også viktig for transport og Oslo ble stoppested for handel med dampskip. Varer, særlig korn, lastet på ved en plattform i nærheten av Oslo. Fra 1890-tallet og fram til rundt 1912 var elvetrafikken viktigste form for transport. Passasjer kunne reise med skip til Winnipeg for kun 50 cent.
Ved det første møtet i landsbyrådet den 8. desember 1905 ble det vedtatt å kalle stedet for «The Village of Oslo» til ære for Norges hovedstad. Dette ble videreformidlet av representanten i kongressen, Halvor Stenersen, til det amerikanske postvesen. Tidligere ble post for stedet mottatt i Granville i Polk County. 2 år senere, den 1. november 1907, ble det vurdert å endre navnet på landsbyen til Soo City, og ved valget sto det 48 til 24. Forslaget ble tatt opp på nytt i mars 1908, og da ble det gitt 42 stemmer for navnet Oslo, mens 27 stemte imot. Stedets navn var således Soo City i fire måneder.
Våren ble det kjøpt et område for å bygge et lokalt fengsel. Kostnadene var 1056 dollar og ble vedtatt av byrådet den 20. mars 1906. Fengslet sto fram til 1972 da det ble revet for å gjøre plass for dagens brannstasjon.
Som med flere små landsbyer i USA, har det ikke vært store endringer i befolkningstallet. Da Oslo ble en landsby i 1905 er det antatt at det var rundt 150 beboere. Ved folketelling i 1910 var den på 344, i 1920 på 365, 1930 på 328, 1940 på 392, og i 1950 på 440. En uoffisiell folketelling i 1980 oppgir 369.
Thorbjörn Fälldins tredje regjering

Thorbjörn Fälldins tredje regjering var Sveriges regjering mellom 22. mai 1981 og 8. oktober 1982. Regjeringssjef (statsminister) var Thorbjörn Fälldin.
Barnepornografi

Barnepornografi eller barneporno er pornografi der barn er objektene som seksualiseres. Slik fremstilling betraktes som et seksuelt overgrep mot barn. Interpol definerer barnepornografi som «dokumentasjon av overgrep mot barn» og ikke som pornografi i vanlig forstand. Materialet omtales idag gjennomgående som «overgrepsmateriale» eller  «materiale som omhandler seksuell utnytting av barn». De straffbare forholdene som avbildes kan være ymse i natur, alt fra rene poseringsbilder med barn i seksuelle posisjoner, til penetrasjon av anus, vagina eller oralt, tortur og omgang med dyr. Innenfor overgrepsmaterialet finnes alle sjangre som i annen pornografi.
Produksjonen av overgrepsmateriale foretas primært privat, for nærmest utelukkende spredning via Internett, men det finnes også kommersielle aktører med profesjonelle nettsteder og betalingsløsninger. Disse er rapportert til globalt å omsette for 120 milliarder kroner årlig.
Produksjon, besittelse og distribusjon av barneporno er i Norge straffbart etter Straffeloven § 311, sist endret 20. mai 2005, med fengsel inntil tre år, men lengre hvis del av organisert virksomhet.
Det har vært en rekke store aksjoner mot besittere og distributører av slikt materiale i Norge og Norden, for eksempel i 2004 i (Operasjon Enea), der 351 personer fra hele Norden ble siktet. Resultatet av Enea ble 253 straffesaker med 149 domfellelser og flere forelegg.

Produksjon og distribusjon

Digitale kameraer, som fjerner behovet for fremkalling og således mulig oppdagelse og sporing, har ført til at mengden film- og billedmateriale er blitt betydelig større enn da fysiske film- og bildemedier var enerådende. I tillegg har internett muliggjort en global, effektiv og anonym distribusjon av overgrepsmateriale. Som følge av en aksjon startet av britisk politi i 2012 ble 733 personer fra 14 ulike land etterforsket for å ha betalt for å se på seksuelle overgrep av barn på Filippinene direkte via web-kamera. Minst et tredvetalls personer ble arrestert.

Definisjon i Norge

Ifølge straffelovens §311 er et barn definert som en person under 18 år. Dette betyr at alle som virkelig er under myndighetsalderen er beskyttet av lovverket, men også eldre personer som fremstilles som yngre enn 18 år, vil kunne rammes av paragrafen.
Når det gjelder ungdom mellom 16 og 18 år så åpnes det for en viss mulighet for straffefritak: «Straffen kan falle bort for den som tar og besitter et bilde av en person mellom 16 og 18 år, dersom denne har gitt sitt samtykke og de to er omtrent jevnbyrdige i alder og utvikling». Det åpnes ikke for straffritak for andre enn de omhandlede og samtykkende partene. Det åpnes heller ikke for straffefritak hvis den avbildede er under 16 år uansett jevnbyrdighet i alder og utvikling. Det er strengere regler for å distribuere et bilde enn å ta og ha et bilde.

Kripos' tolkning

Politiet i Norge anser ikke overgrepsbilder/film av barn som pornografi. Begrepene barneprostitusjon og barnesexturisme brukes ikke av politiet. I stedet brukes betegnelsen seksuelle overgrep mot barn eller menneskehandel.
NSK Neustadt Prize for Children’s Literature

NSK Neustadt Prize for Children’s Literature er en barnelitteraturpris som deles ut hvert annet år av University of Oklahoma og dets litteraturtidsskrift World Literature Today. Prisen består av 25 000 dollar, en sølvmedalje og et diplom, som overrekkes under et arrangement på universitetet. 
Prisen er initiert og finansiert av Nancy Barcelo, Susan Neustadt Schwartz og Kathy Neustadt. De er døtre av Walter Jr. and Dolores Neustadt, som i 1969 etablerte den internasjonale Neustadtprisen for voksenlitteratur. Initialene i prisens navn er etter de tre grunnleggerne.
Orientering (avis)

Orientering var en norsk venstreside-avis som ble startet i 1952 og tatt opp i den nye avisa Ny Tid i 1975. Den kom med første prøvenummer i desember 1952, og kom fra februar 1953 hver 14. dag. Fra 1960 ble avisa utgitt ukentlig.

Bakgrunn

Årsakene til at avisa ble etablert var flere. Den viktigste var kanskje at kritikere av NATO og vestlig kapitalisme mente det var blitt vanskelig å komme til i den etablerte pressen med sine synspunkter. I starten foregikk det en dragkamp innen kretsen rundt «Orientering» med kommunister på den ene siden og på den andre siden en fraksjon fra Det norske Arbeiderparti (DnA) som ikke ville melde seg inn i Norges Kommunistiske Parti, som da var alternativet til venstre for Arbeiderpartiet. I 1953 vant DnAs venstrefraksjon ledet av Karl Evang. Redaktør og talsmann for denne gruppa ble Sigurd Evensmo, med Finn Gustavsen som redaksjonssekretær. De fikk støtte fra flere gamle Arbeiderparti-folk, blant andre partiets første statsminister, Christopher Hornsrud.
Orienteringskretsens politiske linje var å fremme et sosialistisk alternativ til blokkdelingen («det tredje standpunktet»), hvor i de så for seg en blokkuavhengig posisjon med rom for kritikk av både Moskva og Washington. Hovedstrømmen i norsk sosialisme i 1950-årene var polarisert mellom Moskva (NKP) og Washington (DnA). «Orientering» ønsket å kritisere begge sider. Følgelig ble avisa ble nærmest fortiet av arbeiderpressen, noe som kan ha bidratt til økt interesse. 
Fra starten av var avisa preget av utenrikspolitiske temaer som stod sentralt under den kalde krigen. Orientering var markert motstander av norsk NATO-medlemskap. Innenrikspolitiske spørsmål kom til i økt grad etter at Finn Gustavsen ble redaktør i 1957. Den norske sikkerhetspolitiske debatt spisset seg til med spørsmålet om utplassering av atomvåpen i Norge da Arbeiderpartiets landsmøte i 1961 gjorde et vedtak som åpnet for muligheten ved eventuell krigs- eller krisesituasjon. Arbeiderpartiet oppretholdt likevel sitt vedtak fra 1957 som forbød atomvåpen på Norsk jord i fredstid, med støtte fra et stort flertall i Stortinget i april 1961.
På denne bakgrunn vurderte sentrale personer i kretsen rundt Orientering å starte et nytt sosialistisk parti, noe som ble en realitet ved etableringen av Sosialistisk Folkeparti (SF) i april 1961. Finn Gustavsen ble den ene av partiets to første stortingsrepresentanter, med Knut Løfsnes som partiformann. Orientering gikk raskt over til å bli talerør for SF, samtidig som avisen doblet utgivelsesfrekvensen til å komme ukentlig. Avisen ble formelt overtatt av SF  i 1973. 
I 1974-1975 ble det avholdt samlingsforhandlinger mellom partiene til venstre for Arbeiderpartiet etter valgsuksessen til Sosialistisk Valgforbund i 1973. Sosialistisk Venstreparti ble opprettet i 1975, og skulle erstatte Sosialistisk Folkeparti (SF), Norges Kommunistiske Parti (som senere trakk seg) og Demokratiske Sosialister AIK, med støtte fra en rekke uavhengige sosialister. Orientering ble i forbindelse med denne prosessen vedtatt nedlagt og tatt opp i SVs nye partiorgan, Ny Tid. Sentrale aktører i miljøet omkring Orientering fortsatte i og rundt den nye avisen.
Hunedoara (fylke)

Administrativ inndeling

Fylket har syv municipiu, syv byer og 55 comună.
X Window Display Manager

X Window Display Manager (XDM) er standard display manager for vindussystemet X. Programmet ble introdusert sammen med X11R3 i oktober 1988, for å støtte enkeltstående X-terminaler som nettopp var kommet på markedet. XDM ble utviklet av Keith Packard.
På grunn av XDMs minimalistiske karakter, har de fleste vindusbehandlere og skrivebordsmiljø en tendens til å bruke senere og mer sofistikerte alternativer.
Siste versjon er 1.1.12 som ble lansert 2. mars 2019.
Pippi Langstrømpe

Pippi Langstrømpe (svensk: Pippi Långstrump) er hovedpersonen i en serie barnebøker av Astrid Lindgren; de tre grunnleggende bøkene utkom fra 1945 til 1948. Pippi er Lindgrens mest kjente litterære figur, og har også opptrådt i flere filmer. Olle Hellboms filmer og tv-serie fra 1969–1970 er den mest omfattende filmversjonen.
Pippi Langstrømpe er også tittelen på den første av bøkene. Per 1997 var Pippi-bøkene oversatt til 54 ulike språk; til Norge kom hun i 1946 samtidig som hun også ble lansert i Finland og Danmark.

Bearbeidinger

En tegneserie med Pippi gikk i bladet Klumpe Dumpe i årene 1957–59. Astrid Lindgren var selv manusforfatter, og Ingrid Vang Nyman tegnet. Disse tegneseriene ble utgitt i seks små bøker i 1969–71, og er senere gitt ut i to bind.
Nationaltheatret viste Pippi høsten 2005; med Henriette Steenstrup i hovedrollen og regi ved Marit Moum Aune.
3. divisjon håndball for menn 2019/20

Region Nord

Lagene på 1. plass møtes for å spille mot hverandre etter sesongen. De to beste lagene fra kvalifiseringen rykker opp. Lagene på 11. og 12. plass i Midt-Norge rykker ned til 4. divisjon.
FA-cupen 1910/11

FA-cupen 1910/11 var den 40 sesongen av den engelske FA-cupen. I finalen, som ble avgjort etter omkamp, spilte Bradford City og Newcastle United. Også dette året ble finalen spilt på i Crystal Palace i London.
Jon Gunleiksrud

Andre verdenskrig

Gunleiksrud deltok som frivillig i Finland under vinterkrigen. Under invasjonen i Norge i april 1940 deltok han i kampene mot de tyske styrkene. Han tok seg over til Sverige og reiste derfra gjennom Finland, Sovjetunionen, Tyrkia, Syria, Irak og til Bombay i India. Derfra tok han seg videre med båt rundt Afrika til Storbritannia for å slutte seg til de norske styrkene der.
Gunleiksrud kom med i Kompani Linge og ble sendt på oppdrag i det okkuperte Norge. Han deltok i 1942 i Operasjon Anvil, der oppdraget var å etablere radiosender i traktene ved Lillehammer.
Den 21. september 1943 hoppet Gunleiksrud i fallsjerm over Trysil. Resten av krigen arbeidet han med å bygge opp Milorg i traktene mellom Gudbrandsdalen og Østerdalen. I april 1944 ble han leder for Operasjon Grebe Red, som mottok forsyninger av våpen, utstyr og personell fra Storbritannia. Fra januar 1945 saboterte Gunleiksrud og andre medlemmer av gruppen jernbanelinjene i området, for å vanskeliggjøre overføring av tyske tropper til kontinentet.

Etter krigen

Etter krigen fortsatte Gunleiksrud i Forsvaret. Han tjenestegjorde i Heimevernet, der han i 1956 ble leder for Heimevernsdistrikt nr. 14 Sør-Hålogaland med hovedkvarter i Mosjøen. Han gikk av med pensjon i 1974 og hadde da oberstløytnants grad.
Folkeavstemningen på Færøyene 1946

Den 14. september 1946 ble det avholdt en folkeavstemning på Færøyene. Folkeavstemningen gjaldt øyenes uavhengighet. Et knapt flertall stemte for løsrivelse fra Danmark, men da Færøyene ble erklært som en selvstendig nasjon, satte det danske Folketinget ned foten, og den danske kongen oppløste Lagtinget. 
I 1948 trådte likevel Hjemmestyreloven i kraft, noe som gav Færøyene en friere stilling i unionen med Danmark, men ikke fullt selvstyre. I dag håndterer det færøyske hjemmestyret det meste av styre og stell på øyene, det eneste øyene deler med Danmark er valuta, forsvar og utenrikspolitikk.
Caille

Caille er ei øy i Grenadinene tilhørende Grenada. Den ligger sør for øya Ronde, 5,6 km nord for øya Grenada. Øya dekker 161 hektar. Høyeste punkt er 91,4 moh.
Caille er vulkansk og ble til for 1 000 år siden. To tredeler av øya er dekket av tropisk vegetasjon.
Fra slutten av 1800-tallet og til 1920-årene ble Caille benyttet av hvalfangere, og stedsnavn på øya vitner om denne aktiviteten.
Euparotrix

Utseende

En liten, avlang, matt brun gjødselbille. Kroppen er sparsomt kledt med lyse skjell, som på dekkvingene er samlet i avlange flekker.

Levevis

Ingenting er kjent med sikkerhet om biologien til disse billene, men de antas å leve sammen med maur.

Utbredelse

Slekten er utbredt i Australia.
Big Crunch

I kosmologi er Big Crunch et mulig scenario for universets slutt, i hvilket den metriske ekspansjonen av rommet reverserer og universet kollapser tilbake til en singularitet i form av et sort hull.

Oversikt

Hvis tiltrekningen fra all materie på grunn av gravitasjon i vår observerbare horisont er stor nok, vil universets ekspansjon etter hvert reversere. Dersom det ikke er noen kosmologisk konstant, skjer dette når massetettheten i universet overstiger den kritiske massetettheten. Siden entropien fortsetter å øke når universet trekker seg sammen, blir sammentrekningen forskjellig fra hvis man simpelthen reverserer tiden i utvidelsesfasen. Det tidlige univers var svært ensartet, men det sammenfallende univers vil ha lokale tettområder. Til slutt kollapser all materie i sorte hull, som vil slå seg sammen med hverandre til ett stort sort hull, som er singulariteten i Big Crunch.
Eksperimentelle data som bruker supernovaer som standard-lyskilder og den detaljerte oversikten over den kosmiske bakgrunnsstrålingen) har vist at utvidelsen av universet ikke saktner på grunn av gravitasjonseffekter, men heller akselererer. Siden man vet lite om hvordan den mørke energien driver akselerasjonen, er det fortsatt mulig at akselerasjonen en gang vil bytte fortegn og få universet til å kollapse..
Lion's Head

Historie

I det 17. århundre var fjellet kjent som Leeuwen Kop (Lion's Head) av nederlenderne, mens Signal Hill var kjent som Leeuwen Staart (Lion's Tail) ettersom formen ligner en løve eller sfinks som bøyer seg. Britene i det 17. århundre kalte fjellet Sugar Loaf.

Omgivelser

Byens forsteder omgir fjellet og Signal Hill på så å si alle kanter, men streng forvaltning av byens myndigheter har holdt utviklingen av boliger i høyere strøk nede. Området er av betydning for Kappmalayer-samfunnet, som historisk sett bodde i Bo-Kaap-kvartalet nær Lion's Head. Det finnes en rekke historiske graver og helligdommer (kramats) av malayiske ledere på de nedre fjellsidene.

Geologi, flora og fauna

Den øvre delen av fjellet består av flattliggende Table Mountain-sandstein, og de nedre bakkene er dannet av kappgranitt og Malmesbury-formasjonen, som er eldre prekambrisk steiner.
Lion's Head er dekket av naturlig fynbosvegetasjon og er hjemmet til en rekke smådyr.

Aktiviteter

Lion's Head er kjent for spektakulær utsikt over byen, og den timelange klatreturen til toppen er spesielt populær under fullmåne. Fjellsidene er også et godt utgangspunkt for paraglidere.
Paul Sabatier

Bakgrunn

Etter skilegang opp til det videregåande nivå i hjembyen Carcassonne forberedte han seg til opptaksprøvene ved elitehøyskolene École Polytechnique i Paris og École Normale Supérieure i Toulouse. Sabatier kom inn ved begge, og valge den siste. Han begynte ved École Normale Supérieure i 1874 og gikk ut i 1877 med beste resultat i klassen.
Etter ett år som fysikklærer i Nîmes ble han assistent for Marcellin Berthelot ved Collège de France i Paris.

Kjemiker

I sin tidlige forskning beskjeftiget Sabatier seg med svovels og metalliske sulfaters termokjemi, noe som førte til hans doktorgrad. I Toulouse utvidet han sitt forskningsfelt til å omfatte sulfider, klorider, kromater og kobberholdige forbindelser. Han studerte også nitrogenoksider. I 1900 oppdaget han at umettede organiske forbindelser kan oppta hydrogen når de ledes over en nikkelkatalysator. Senere fant han at man med hydrogen og bestemte katalysatorer kan omdanne karbonoksid til metan, nitrobenzen til anilin og aceton til propanol. 
Sabatier er mest kjent for Sabatier-prosessen og sitt verk La Catalyse en Chimie Organique, som utkom i 1913. Han er dessuten kjent for Sabatier-katalyseprinsippet. I Toulouse er Université Paul Sabatier oppkalt etter Sabaiter. 
Han var fra 1928 medlem av Kungliga Vetenskapsakademien samt av Académie des sciences. Han var dessuten tildelt Æreslegionen.
Orichella vannkraftverk

Orichella vannkraftverk er et vannkraftverk i Italia, i vassdraget Ampollino, en sideelv til Arvo. Vannkraftverket har en total installert produksjonseffekt på 150 MW. Anleggsarbeidene startet i 1976, og vannkraftverket ble igangsatt for kraftproduksjon i  1981. Dette er et såkalt pumpekraftverk med to vannmagasin, et ovenfor og et nedenfor kraftstasjonen.
Borgå stift

Borgå stift (finsk: Porvoon hiippakunta) er et av de ni stiftene (bispedømmene) i Den evangelisk-lutherske kirken i Finland. Bispesetet ligger i Borgå med Borgå domkirke som hovedkirke. Stiftet ble grunnlagt i 1923 og omfatter alle Finlands svenskspråklige og tospråklige menigheter med svensk flertall. Dessuten er Tyska församlingen i Helsingfors underlagt stiftet. Borgå stift omfatter således ikke et geografisk samlet område.
Borgå stift har 65 menigheter (församlingar) fordelt på ni prostier (prosterier). Antall medlemmer i stiftets menigheter er rundt 260 000. Borgå stift omfatter først og fremst den finlandssvenske kysten og Åland. Menighetene er i gjennomsnitt mindre enn i Finlands øvrige stift. Den største menigheten er Esbo svenska församling med rundt 16 700 medlemmer. Den minste menigheten er Bergö församling med rundt 160 medlemmer.

Historie

Før 1923 var Borgå stift betegnelsen på det nåværende Tammerfors stift. Dette stiftet ble lagt til Tammerfors da alle svenskspråklige menigheter ble samlet i det nåværende Borgå stift i 1923. Det tidligere Borgå stift ble opprettet i 1723 da bispesetet ble flyttet fra Viborg til Borgå på grunn av tapet av Viborg til Russland i 1721.
Rutenere

Rutenere er en betegnelse for de ukrainere som bodde innenfor det gamle Donaumonarkiets grenser, dvs. i Øst-Galicia og Karpato-Ukraina. Rutenerne hørte i 1920- og 1930-årene dels under Polen, dels under Tsjekkoslovakia, etter den annen verdenskrig hovedsakelig under Sovjetunionen (til 1991) og Ukraina. De fleste er ortodokse kristne, men fra unionen i Uzjhorod 1646 eksisterte det også en rutensk-katolsk kirke under Roma, men med bysantinsk ritus.
Vesterøya Idrettspark

Vesterøya Idrettspark er et idrettsanlegg på Huseby på Vesterøya i Sandefjord, Vestfold. Dette er idrettsanlegget til Sandar Idrettslag.
Vesterøya Idrettspark kalles på folkemunne for Kariåsen.
Araneus marmoreus

Utseende

Araneus marmoreus er en ganske stor og kraftig bygd edderkopp, med en todelt kropp, en bakkropp (abdomen) og en forkropp (prosoma eller cephalothorax). Hunnens kroppslengde varierer mellom 5 og 14 millimeter, hannen er 5-7 millimeter lang. Denne arten er svært variabel i fargen, men de fleste individene har en brunsvart flekk på bakkroppens bakre del, på den fremre delen har de gjerne fire lyse flekker som danner et korsmønster. Forkroppen er bred, med fine, nedliggende hår. Bakkroppen hos hunnen er stor og kuleformet. Den har åtte øynene, fire forholdsvis store øyne i midten, som mer eller mindre danner et kvadrat, og et par ganske små øyne som sitter tett sammen på hver side. Chelicerene er korte, kraftige, med tenner på innsiden. Beina er middels lange og ganske kraftige.
Artene i denne slekten kan være ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Denne arten bygger nettene sine mellom høyt gress, i busker og mellom lave greiner i større trær. Kjønnsmodne individer finnes om sommeren og høsten.
Elektromagnetisk forstyrrelse

Elektromagnetisk forstyrrelse (eller EMI, også kalt radiofrekvensforstyrrelser eller RFI) er en (vanligvis uønsket) forstyrrelse som påvirker en elektrisk krets på grunn av elektromagnetisk stråling fra en ekstern kilde. Forstyrrelsen kan påvirke, stanse eller på andre måter nedgradere eller sette grenser på effekten i en omkrets. Kilden kan være et hvilket som helst objekt, naturlig eller kunstig, som har hurtigskiftende elektriske strømninger, slik som en elektrisk omkrets, solen eller Aurora polaris. Når et apparat eller system blir forstyrret i sin funksjon i det elektromagnetiske miljøet det er ment å fungere i, kaller vi fenomenet elektromagnetisk interferens, EMI.
Når et apparat eller system derimot er installert på en slik måte at det fungerer uforstyrret i sitt elektriske miljø, og heller ikke forstyrrer annet elektrisk utstyr, har vi elektromagnetisk sameksistens eller elektromagnetisk kompatibilitet, EMC.
Elektromagnetiske felt er en samlebetegnelse for elektriske felt (E-felt) og magnetfelt (B-felt). Enhver spenningssførende leder eller komponent omgir seg med et E-felt, men det er i første rekke i høyspenningsanlegg at disse feltene medfører problemer. I bygningsinstallasjoner vil de aller fleste problemene kunne føres tilbake til B-feltene.
Alle strømførende ledere omgir seg med et magnetisk felt. Feltets størrelse øker med størrelse på strømmen og minsker med avstanden til støykilden (i dette tilfellet lederen). Kretsens påtrykte spenning er uten betydning når man vurderer forholdene i forbindelse med magnetiske felt. I en flerlederkabel i et IT-, TT- eller TN-System er summen av strømmene ved normal og feilfri drift lik null. Men siden sentrum for hver av strømmene er litt forskjøvet i forhold til hverandre, omgir kabelen seg allikevel med et visst magnetisk felt. Feltet er imidlertid mye mindre enn det som er rundt en enlederkabel. I et TN-C-S-system må vi regne med at deler av belastningsstrømmen bestandig returnerer til transformatorens jordede punkt via bygningskonstruksjoner eller andre ledende deler, og derfor dannes det magnetiske felt både rundt kabler og rundt ledende bygningskonstruksjoner. Dette er en av grunnene til at et slikt system ikke tillates brukt etter første fordeling i bygningsinstallasjoner.
Gary Paulsen

Perioden som forfatter

Paulsen vokste opp i Minneapolis, Minnesota, og han ble interessert i å lese bøker da han som tenåring var mye på biblioteket i hjembyen. I 1966 ble hans første bok utgitt, Some Ugly Birds don't Cry.
Hans mest kjente bøker er de 5 bøkene i Hatchet-serien, The Transall Saga og The Winter Room. Bøkene Woodsong og Winterdance handler om hundesledeløpet
Iditarod.
Totalt har Gary Paulsen skrevet over 200 bøker der flesteparten kan karakteriseres som ungdomsbøker.

Perioden som hundekjører

Gary Paulsen startet med hundekjøring i 1979, og i 1983 debuterte han i Iditarod med en 41.-plass. Totalt har han deltatt 3 ganger i verdens lengste hundesledeløp, men han har bare fullført løpet en gang..
Shen Bao

Shen Bao (kinesisk: 申報, pinyin: Shēn Bào; egentlig 申江新報, Shēnjiāng Xīnbào, også kjent som Shun Pao, Shen Pao, og Shanghai News) var en toneangivende dagsavis som ble publisert i Shanghai i Kina, mellom den 30. april 1872 og den 27. mai 1949. Navnet er avledet av et eldre navn på Huangpuelven, Chunsheng jiang.
Shen Bao ble grunnlagt av den britiske forretningsmannen Ernest Major, men rettet seg til den kinesiske befolkning snarere enn de europeiske immigrantene. Avisen var en tonegivende stemme i samfunnsdebatten på senere 1800-tall, og drev blant annet kampanje mot prostitusjonen i byens opiumsbuler.